I Capuleti e i Montecchi
I Capuleti e i Montecchi er en opera seria i to akter af Vincenzo Bellini. Librettoen er af Felice Romani (1788-1865) og er en bearbejdelse af dennes libretto til den italienske komponist Nicola Vaccais (1790-1848) opera Giulietta e Romeo fra 1825; gældende for begge librettoer er, at de i højere grad bygger på italienske renæssancekilder end på William Shakespeares tragedie Romeo og Julie.
Allerede kort tid efter uropførelsen 1830 i Venezia opstod der tradition for at benytte Vaccais slutscene, der blev anset for mere virkningsfuld end Bellinis. Ligeledes har det gennem årene været almindelig praksis at erstatte Romeos mezzosopran-parti med et tenor-parti trods Bellinis intentioner; men også dette har man opgivet i nyere tid, hvor den originale version af operaen har fået en fast plads på det internationale operarepertoire.